Mette Thiesen (DF), 2024-11-08:
Jeg har beskæftiget mig med det familieretslige system, faktisk siden jeg blev valgt til Folketinget.
Jeg kan tydeligt huske, da jeg første gang lavede et facebookopslag, hvor jeg skrev, hvor mange der egentlig havde oplevet både forældrefremmedgørelse, men også det med, at løgn og falske påstande gjorde, at de endte med at miste deres barn på et uretmæssigt grundlag.
Jeg fik så mange mails, at jeg havde svært ved at nå at svare på dem alle sammen.
Jeg tror, jeg fik 250 mails bare inden for det første døgn.
Det her er et massivt problem.
Vi har et problem i forhold til den måde, systemet er bygget op på i dag, hvor man i Familieretshuset kan sidde og faktisk lyve og komme med falske påstande om den anden forælder, uden at det har nogen som helst konsekvens.
Derfor har det også været vigtigt for mig fra starten af, at vi fik begrebet forældrefremmedgørelse skrevet ind i lovgivningen.
For samværschikane og derunder forældrefremmedgørelse er altså noget, vi skal straffe.
Man må simpelt hen ikke øve psykisk vold på et barn, så det barn bliver så manipuleret og hjernevasket, at det fravælger en normal og velfungerende forælder.
Det er jo desværre det, vi ser i nogle af de her højkonfliktsager.
Derfor var jeg også rigtig glad sidste år, da det lykkedes mig at få overbevist den daværende socialminister, fru Pernille Rosenkrantz-Theil, om, at vi skulle lave en aftale om at sikre, at forældrefremmedgørelse som begreb blev skrevet ind i lovgivningen.
Det var den aftale, vi lavede sidste år, og der var jeg i den grad en glad ordfører.
Jeg var glad på vegne af alle de mennesker, som jeg har talt med igennem de sidste mange år, som er ulykkelige, og som har mistet deres børn, fordi den anden part simpelt hen har hjernevasket børnene til at tage afstand fra en fuldstændig normalt fungerende forælder og har holdt børnene væk fra den anden forælder, og hvor myndighederne ikke har ladet det få konsekvens nok til, at børnene kom hjem til den forælder, som de retmæssigt skulle have samvær med.
Der ser man igen, og det blev så stadfæstet af den seneste højesteretsdom, at vi desværre har et system i dag, hvor samværschikane og forældrefremmedgørelse kan betale sig.
For den seneste højesteretsdom sagde klart og tydeligt, at den mor, som havde holdt barnet væk – og hold nu fast – i 4 år fra sin far simpelt hen ved at nægte at udlevere barnet til samvær og blive ved med at obstruere, faktisk vandt retten til barnet.
Hvor meget tiltro tror man at den far har til det danske retssystem efter den sag?
Jeg vil gætte på lige godt og vel nul.
Jeg ville nok stå nogenlunde det samme sted, hvis det var mig.
Hvordan kan man ved simpelt hen at lyve og holde børnene væk vinde retten til barnet?
Det er mig simpelt hen ubegribeligt, at det kan lade sig gøre i en retsstat.
Derfor var det så vigtigt, at vi fik lavet den aftale, og at vi fik skrevet ind i aftalen, at det skal have konsekvenser, når man laver samværschikane og forældrefremmedgørelse.
Det skal have konsekvenser.
Det står desværre ikke i lovgivningen, og det er nok i virkeligheden den største problematik.
For ud over at man øjeblikkeligt, i det sekund der er de mindste påstande om eksempelvis vold eller andet, skal igangsætte kontaktbevarende overvåget samvær, så man sikrer, at barnet fastholder relationen til den her forælder – selvfølgelig overvåget – mens man kan efterprøve, om de her påstande er korrekte, er vi også nødt til at sikre et system, hvor man som forælder ved, at hvis man begynder at lave samværschikane, holder barnet væk fra den anden forælder, manipulerer og hjernevasker barnet til at tage afstand fra den anden forælder, så er det psykisk vold og har altså konsekvenser.
Det har det allerede i dag i straffelovens § 243, men det er vi altså også nødt til at få skrevet ind her.
Det kunne eksempelvis være, at man, hvis en forælder bliver ved med at holde barnet væk fra den anden forælder, siger: Så er det bare ærgerligt, og så har du ikke bopæl med det barn mere; så rykker bopælen over til den anden forælder, som så skal stå for at holde samværet osv.
Det kunne være en løsning.
Men vi er nødt til at sikre, at det har en konsekvens, for ellers vil det her fortsætte.
Det er ikke bare noget, jeg siger, det er sådan set noget, som rigtig mange fagpersoner på området siger, bl.a. Danske Familieadvokater og familieadvokat Tanja Graabæk.
Vi er nødt til at få sikret, at det her lovforslag løser den opgave, det skal løse, nemlig at sætte en prop i det hul, der gør, at man kan chikanere sig til at få sine børn.